《次韵胡民望小虫堕耳》
宋代·释德洪

先生素坦率，元日慵拜贺。独从耶溪翁，掩门作清坐。

一尊对喧哗，酒酣巾帻堕。忘形到挽须，困倒相枕卧。

一虫辄堕耳，忽觉风雨过。隆隆竟不已，亟起呼灯火。

颇疑含沙流，射影阴中祸。虫亦意堕井，咨嗟恨坎坷。

岂曰无意出，欲出但未果。惊忧发清诗，怨语终婀娜。

夫子英伟姿，奇韵出羁锁。那知乘一醉，遭此微物挫。

斗蚁真斗牛，此事古亦夥。置之勿复疑，自可平物我。

我诗无好句，聊复相唱和。恐亦有佳句，一笑千愁破。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。